'''Jakobsvejen''' eller som den efterhånden er bedre kendt: '''Caminoen''' er et system af velbeskrevne pilgrimsveje, som man endog kan skaffe guidebøger til. Nettet strækker sig tværs gennem Europa og har sit mål i [[Santiago de Compostela]], [[Galicien (Spanien)|Galicien]], i det nordvestligste Spanien. Ruterne er som regel identiske med de historisk påviselige, middelalderlige veje, som pilgrimmene fulgte. Det er dog også muligt at få sig en uforstyrret pilgrimsfærd langt væk fra de trafikerede bilveje. I 1987 ophøjede [[Europarådet]] ''Jakobspilgrimmenes veje i Europa'' til den første, [[Europæiske kulturveje|Europæiske kulturvej]] (''Council of Europe Cultural Route''). Arbejdet med at genskabe vejnettet blev også værdsat af UNESCO: I 1993 fik hovedruten gennem Spanien ([[Camino Francés]]) og i 1998 også de fire franske hovedveje status som [[UNESCOs Verdensarvsliste|Menneskehedens kulturarv]]. Det var en forudsætning for denne anerkendelse, at Jakobsvejen er nævnt i ''[[Liber Sancti Jacobi]]'' fra det [[12. århundrede]].
Religion Organisationer